ก.ล.ต.ลดค่าธรรมเนียมบจ.-ยืดเวลาจ่ายถึงสิ้นปี หวังบรรเทาผลกระทบโควิด-19
ก.ล.ต.ลดค่าธรรมเนียมรายปีบจ. พร้อมขยายเวลาการชำระออกไปถึงสิ้นปี หวังช่วยบรรเทาผลกระทบโควิด-19 เริ่มมีผลบังคับใช้ตั้งแต่ 23 เม.ย.63
ก.ล.ต.ลดค่าธรรมเนียมรายปีบจ. พร้อมขยายเวลาการชำระออกไปถึงสิ้นปี หวังช่วยบรรเทาผลกระทบโควิด-19 เริ่มมีผลบังคับใช้ตั้งแต่ 23 เม.ย.63
15 เม.ย. 2563

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. ได้ออกมาตรการผ่อนปรนเกี่ยวกับการชำระค่าธรรมเนียมการยื่นแบบแสดงรายการข้อมูลประจำปี (ค่าธรรมเนียมรายปี) เพื่อเป็นการลดภาระให้แก่บริษัทที่ออกหลักทรัพย์ ที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19)
โดยลดค่าธรรมเนียมรายปีที่ต้องชำระในปี 2563 ให้แก่บริษัทที่ออกหลักทรัพย์ทุกประเภท มีรายละเอียด ดังนี้ (1) ยกเว้นค่าธรรมเนียมรายปีให้แก่บริษัทจดทะเบียนขนาดเล็กและบริษัทที่ออกหลักทรัพย์ประเภทอื่นนอกจากหุ้น อาทิ หุ้นกู้ ใบสำคัญแสดงสิทธิอนุพันธ์ และ ทรัสต์เพื่อการลงทุนในอสังหาริมทรัพย์ และ (2) บริษัทจดทะเบียนขนาดกลางขึ้นไปจะได้รับส่วนลดในอัตราร้อยละ 30 ของจำนวนค่าธรรมเนียมที่ต้องชำระ
นอกจากนี้ ยังได้ขยายเวลาการชำระค่าธรรมเนียมรายปีจากที่ต้องชำระภายในเดือนพฤษภาคม 2563 เป็นภายในเดือนธันวาคม 2563
ทั้งนี้ บริษัทที่ออกหลักทรัพย์ที่จะได้รับการลดหรือยกเว้นค่าธรรมเนียมต้องเป็นบริษัทที่ไม่เคยถูกเปรียบเทียบความผิดหรือถูกกล่าวโทษอันเนื่องจากไม่สามารถจัดทำและนำส่งงบการเงินหรือรายงานเกี่ยวกับฐานะการเงินและผลการดำเนินงาน และได้ชำระค่าธรรมเนียมรายปีภายในกำหนดเวลา โดยประกาศจะเริ่มมีผลบังคับใช้ตั้งแต่วันที่ 23 เมษายน 2563 เป็นต้นไป